**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.09.2019, ora 08.00 – 13.09.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 13.09.2019, ora 7.00**

**RÂURI**

**Debitele au fost** **în general staţionare.**

Debitele se situează, în general, la valori cuprinse între 30-90% din mediile multianuale lunare, mai mici pe unele râuri din bazinele hidrografice: Tur, Lăpuș, Bistra, Bârzava, Bârlad, Tazlău, Jijia, pe cursurile superioare ale Crasnei și Cernei, pe cursurile inferioare ale Timișului și Carașului, pe unii afluenți ai Someșului (Ilișua, Lonea, Fizeș), Crișului Negru (Valea Roșie, Holod, Teuz), Mureșului (Iara, Vișa), Oltului superior și mijlociu (Râul Negru, Covasna, Ghimbăşel, Homorod, Breaza, Hârtibaciu) și Argeşului superior (Arefu, Vâlsan, R. Doamnei).

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general staționare.**

Sunt posibile creșteri izolate de niveluri și debite pe unele râuri mici din zona de munte datorită precipitațiilor slabe prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) **î**n intervalul 12-13.09.2019 **a fost în creştere, având valoarea de 2800 m3/s**, sub media multianuală a lunii **septembrie (3800 m3/s).**

În aval de Porţile de Fier debitele au fost în creștere pe sectorul Gruia–Oltenița și în scădere pe sectorul Călărași–Tulcea.

**Debitul la intrarea în ţară** (secţiunea Baziaş) **va fi** **în creştere (2900 m3/s).**

În aval de Porţile de Fier debitele vor fi în creștere pe sectorul Gruia-Vadu Oii și relativ staţionare pe sectorul Brăila-Tulcea.

**2.** **Situaţia meteorologică în intervalul 12.09.2019, ora 08.00 –13.09.2019, ora 06.00**

**În ţară,** vremea a fost predominant frumoasă și caldă. Cerul a fost variabil și doar cu totul izolat și trecător, în zona Munților Banatului a plouat slab. Vântul a suflat slab și moderat, cu ușoare intensificări pe crestele montane. Temperaturile maxime s-au încadrat între 23 de grade la Întorsura Buzăului și 31 de grade la Băile Herculane și Hârșova, iar la ora 06.00, se înregistrau valori termice cuprinse între 1 grad la Miercurea Ciuc și 23 de grade la Mangalia. Spre sfârșitul intervalului, izolat în estul Transilvaniei a fost ceață.

**La Bucureşti** vremea a fost frumoasă și caldă. Cerul a fost variabil, iar vântul a suflat slab și moderat. Temperatura maximă a fost de 28 de grade la Afumați, 29 de grade la Băneasa și 30 de grade la Filaret, iar la ora 06.00 se înregistrau 15 grade la Băneasa și 16 grade la Afumați și Filaret.

**3. Prognoza meteorologică în intervalul 13.09.2019, ora 08.00 –14.09.2019, ora 8.00**

**În ţară,** vremea va fi în general frumoasă și se va încălzi ușor. Cerul va fi variabil la munte și în regiunile nordice și mai mult senin în restul teritoriului, dar numai cu totul izolat și trecător vor fi condiții să plouă slab. Vântul va sufla slab și moderat, cu unele intensificări în vestul Carpaților Meridionali, în Munții Banatului și pe litoral. Temperaturile maxime se vor încadra între 25 și 32 de grade, iar cele minime vor fi cuprinse între 4 grade în depresiunile Carpaților Orientali și 20 de grade în nordul litoralului. Dimineața și noaptea, în depresiuni, izolat va fi ceață.

**La Bucureşti** vremea va fi frumoasă și se va încălzi ușor. Cerul va fi mai mult senin, iar vântul va sufla slab până la moderat. Temperatura maximă va fi de 31...32 de grade, iar cea minimă de 14...16 grade, mai scăzută în zona preorășenească, spre 10 grade.

***II. CALITATEA APELOR***

**Pe râurile interioare**

**A.B.A. Mureș și G.N.M.-C.J. Harghita** informează că la 12.09.2019, în jurul orei 13:00, în urma unei defecţiuni la compresorul de la staţia de epurare a operatorului S.C. Harviz S.A. din comuna Brădești s-a produs o evacuare de ape uzate cu turbiditate mare și miros specific în râul Târnava Mare. Se lucrează la punerea în funcţiune a compresorului de rezervă. Personalul S.G.A. Harghita s-a deplasat la faţa locului pentru investigaţii și prelevare de probe de apă. Se va reveni cu informaţii.

**A.B.A. Siret Bacău** revine cu informaţii despre evacuarea de apă de culoare gri în râul Dorna de la 11.09.2019, ora 12.00, de pe raza municipiului Vatra Dornei, jud. Suceava, care a condus la modificarea aspectului apei pe malul drept. Personalul S.G.A. Suceava care s-a deplasat la faţa locului pentru investigaţii a constatat că deversarea a fost de scurtă durată, iar rezultatele analizelor probelor prelevate din râu indică o stare bună a calităţii apei. S.G.A. Suceava continuă investigaţiile pentru identificarea sursei și dispunerea măsurilor necesare.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Constanța** informează că la 12.09.2019, la ora 09:17, s-a produs un incendiu la secția de rafinare a uleiului aparținând S.C.Argus S.A. de pe str. Industrială nr. 1 din municipiul Constanța. Acesta a afectat o suprafață de 5 mp și a fost stins înainte de sosirea echipajelor I.S.U. Dobrogea.

**Agenţia Naţională pentru Protecţia Mediului** informează că din rezultatele analizelor efectuate la 11.09.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE